CELEX: 62012TN0296
Language: mt
Date: 2012-07-02 00:00:00
Title: Kawża T-296/12: Rikors ippreżentat fit- 2 ta’ Lulju 2012 — Health Food Manufacturer’s Association et vs Il-Kummissjoni

18.8.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 250/19
            
         Rikors ippreżentat fit-2 ta’ Lulju 2012 — Health Food Manufacturer’s Association et vs Il-Kummissjoni
   (Kawża T-296/12)
   2012/C 250/35
   Lingwa tal-kawża: l-Ingliż
   
      Partijiet
   
   
      Rikorrenti: The Health Food Manufacturer’s Association (East Molesey, ir-Renju Unit); Quest Vitamins Ltd (Birmingham, ir-Renju Unit); Natures Aid Ltd (Kirkham, ir-Renju Unit); Natuur- & gezonheidsProducten Nederland (Ermelo, l-Olanda); u New Care Supplements BV (Oisterwijk, l-Olanda) (rappreżentanti: B. Kelly u G. Castle, Solicitors, u P. Bogaert, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla r-Regolament tal-Kummissjoni (UE) Nru 432/2012, tas-16 ta’ Mejju 2012, li jistabbilixxi lista ta’ indikazzjonijiet permessi dwar is-saħħa li jsiru fuq l-ikel, barra dawk li jirreferu għat-tnaqqis fir-riskju tal-mard u għall-iżvilupp u s-saħħa tat-tfal (ĠU L 136, p. 1);
            
         
               —
            
            
               tannulla d-deċiżjoni tal-Kummissjoni tas-16 ta’ Mejju 2012 li tadotta lista ta’ indikazzjonijiet awtorizzati dwar is-saħħa u li tistabbilixxi lista ta’ indikazzjonijiet dwar is-saħħa msejħa pendenti li la huma miċħuda u lanqas awtorizzati mill-Kummissjoni;
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw tliet motivi, fejn jallegaw li r-Regolament ikkontestat huwa illegali għal dawn ir-raġunijiet:
   
               (1)
            
            
               L-ewwel motiv:
               
                           —
                        
                        
                           l-adozzjoni ta’ lista permessa ta’ indikazzjonijiet ta’ saħħa ġeneriċi filwaqt li ċerti indikazzjonijiet tħallew taħt il-miżuri tranżitorji tal-Artikolu 28 tar-Regolament (KE) Nru 1924/2006 (jiġifieri li jinqasam il-proċess ta’ evalwazzjoni u li tiġi adottata lista parzjali ta’ indikazzjonijiet taħt l-Artikolu 13(1)) ma għandhiex bażi legali. Barra minn hekk, hija tikser il-prinċipji tal-amministrazzjoni tajba, taċ-ċertezza legali u ta’ nondiskriminazzjoni minħabba diversi raġunijiet, fosthom: ma kienx hemm ġustifikazzjoni għall-qsim tal-proċess; il-qsim ma kienx trasparenti; ma kienx hemm konsultazzjoni jew raġunijiet xierqa għall-qsim; ċerti indikazzjonijiet huma “pendenti” u jibqgħu jibbenefikaw mill-perijodi tranzitorji eżistenti taħt ir-Regolament (KE) Nru 1924/2006 (minkejja n-nuqqas ta’ ċertezza legali ta’ dawn il-perijodi tranżitorji).
                        
                     
         
               (2)
            
            
               It-tieni motiv:
               
                           —
                        
                        
                           in-nuqqas ta’ inklużjoni ta’ diversi indikazzjonijiet tas-saħħa fil-lista awtorizzata jikser ir-Regolament (KE) Nru 1924/2006 billi japplika kriterji ta’ evalwazzjoni inadegwati, jikser il-prinċipju tal-amministrazzjoni tajba, iċ-ċertezza legali u d-dmir ta’ kooperazzjoni mal-awtoritajiet tal-ikel nazzjonali u l-obbligu ta’ motivazzjoni.
                        
                     
         
               (3)
            
            
               It-tielet motiv:
               
                           —
                        
                        
                           jekk it-talbiet sottomessi iktar ’il fuq ma jiġux milqugħa, ir-rikorrenti jallegaw li r-Regolament (KE) Nru 1924/2006 stess huwa bla effett minħabba ksur tad-dritt għal smigħ u ksur taċ-ċertezza legali. L-illegalità tar-Regolament (KE) Nru 1924/2006 hija invokata f’dan ir-rikors skont l-Artikolu 277 TFUE u tikkostitwixxi motiv ta’ illegalità tar-Regolament (UE) Nru 432/2012.